Robotelefántok miatt lázonganak a hinduk Indiában

Az indiai hindu templomokban egyre több helyen robot-elefántokkal váltják ki az élő elefántokat a vallási szertartásokon. A kezdeményezés célja az állatok védelme, mivel az állatvédők szerint a fogságban tartott elefántok gyakran szenvednek, ráadásul a zsúfolt ünnepségeken veszélyt is jelenthetnek.

A robot-elefántokat a dél-indiai Kerala államban készítik. Élethű méretűek, mozgatni tudják a fejüket, a füleiket és az ormányukat, a farkukat is mozgatják, sőt vizet is tudnak permetezni, de járni egyelőre nem képesek. Eddig mintegy 40 robot-elefántot adományoztak különböző templomoknak.

A megoldás ugyanakkor megosztja a hívőket. Sokan támogatják, mert így nem kell élő elefántokat fogságban tartani és ünnepségeken szerepeltetni. Mások viszont úgy vélik, hogy a valódi elefántok évszázadok óta a hindu vallási hagyomány részét képezik, ezért a robotok nem helyettesíthetik őket.