Egy percre állt meg a benzinkútnál, amiért több száz eurót kell fizetnie

Egy alsó-ausztriai benzinkút tulajdonosa több száz eurós fizetési felszólítást küldött a sofőröknek, mert azok tankolás nélkül, rövid időre megálltak a töltőállomásnál.

A benzinkút bejáratánál ugyan figyelmeztető táblák jelzik a szabályokat, ezek azonban kisméretű feliratok, és eldugott helyen vannak elhelyezve.

Egy osztrák újságíró, Jakob P. újságíró azért állt meg rövid időre, hogy kivegyen egy palack vizet a kocsija csomagtartójából. Két héttel később ügyvédi felszólítást kapott, amelyben 372 euró megfizetésére szólították fel.

„Pontosan egy perc huszonnyolc másodpercet töltöttem a területen” – mondta.

Elmondása szerint ügyvédek azt tanácsolták neki, hogy egyelőre ne fizessen, hanem várja meg, valóban bírósági eljárás indul-e az ügyben.

De nem ő az egyetlen, akit megpróbáltak átverni. Hasonlóan járt egy osztrák nő is, aki férjével motorozás közben tartott rövid pihenőt a benzinkútnál. Ők már egy második fizetési felszólítást is kaptak, amelyben részletfizetési lehetőséget is felajánlottak nekik.

Az érintettek szerint az ügyvédi levél szándékosan fenyegető hangvételű.

„Nyilvánvalóan úgy fogalmazták meg, hogy az emberek minél gyorsabban fizessenek, még mielőtt lenne idejük alaposan átgondolni a helyzetet.” - mondta az egyik érintett.

Egy osztrák lap megkereste a benzinkút tulajdonosát, Nikoll Bibajt is. Ő azzal indokolta a fizetési felszólítást, hogy a terület magántulajdon, ezért tilos ott akár rövid időre is megállni vagy akár megfordulni is az autóval.

Hangsúlyozta, hogy még tájékozódás végett, az üzemanyagárak összehasonlítása miatt sem lehet megállni, mivel azok szerinte az útról is jól láthatók.

A férfi egyébként azt mondta, hogy időközben bezárta a benzinkutat, és az év végén felbontja a szerződését a területet tulajdonosával.

Az Osztrák Gazdasági Kamara, amely több hasonló ügyről is tud, azt javasolja az érintetteknek, hogy mindenképp forduljanak ügyvédhez.

A Wöllersdorf-Steinabrückl településen lévő benzinkút jelenleg zárva tart, a magánterületre azonban továbbra sem szabad behajtani vagy ott megállni.