Csaknem kirepült egy utas a Ryanair ablakán

Majdnem tragédia történt egy Ryanair-járaton a felszállás után, ugyanis váratlanul kitörött az egyik utas melletti ablak, és a légnyomáskülönbség csaknem kiszippantotta az ott ülő férfit.

Az utasok elmondása szerint először robbanásszerű hangot hallottak, majd automatikusan kiengedtek az oxigénmaszkok. A hirtelen nyomáscsökkenés következtében egy 61 éves szerb férfit részben kirántott a légáramlat az ablaknyíláson keresztül. A biztonsági öve azonban megakadályozta, hogy kizuhanjon a repülőgépből. Felesége és több utas perceken át tartotta a férfit, végül közösen visszahúzták az ülésébe.

A férfi több horzsolást szenvedett, emellett az oxigénhiány és az átélt sokk miatt többször elveszítette az eszméletét. Kórházba szállították, ahol jelenleg is kezelik. Az orvosok szerint állapota stabil, nincs életveszélyben.

A fedélzeten tartózkodók szerint a nyomáscsökkenés után pánik tört ki, sokan attól tartottak, hogy a repülőgép lezuhan. Több utas azt állította, hogy az ablakot a hajtóműből leváló alkatrészek rongálták meg, ezt azonban a Ryanair egyelőre nem erősítette meg.

A légitársaság közlése szerint a repülőgép biztonságosan visszatért a thesszaloniki repülőtérre. Egy utas orvosi ellátásra szorult, a többieket pedig néhány órával később egy másik repülőgéppel szállították tovább Németországba.